Liikenne- ja viestintäministeriö kieltäytyi näyttämästä julkaisematta jääneitä videoita Iltalehdelle.

Liikenne- ja viestintäministeriö maksoi Kaarina Hazardin ja Mikko Roihan ideoimista ja kuvaamista kännykkävideoista yhteensä 50 000 euroa. KUVAKAAPPAUS

Liikenne- ja viestintäministeriö joutui viime syksynä selittelemään, miksi se hankki Kaarina Hazardilta ja Mikko Roihalta 50 000 eurolla kymmenen kännykällä kuvattua ”kävelyvideota”.

Rakkaudesta infraan -hankkeeseen liittyvän 10-osaisen videosarjan piti valmistua keväällä, mutta vain neljä videota on toistaiseksi julkaistu.

Niistä eniten katselukertoja (48 000) on kerännyt heinäkuussa 2018 julkaistu ”Kävely ja pyöräily”. Toiseksi eniten katselukertoja (17 000) on kerännyt syyskuussa 2018 julkaistu ”Porin satama”.

Ennen asiasta noussutta kohua videoita ei ollut nähnyt juuri kukaan. Kaksi muuta julkaistua videota on kerännyt yhteensä vajaat 10 000 katselukertaa.

Juttu jatkuu kuvan jälkeen.

Liikenne- ja viestintäministeriö on julkaissut toistaiseksi neljä Hazardin ja Roihan videota. KUVAKAAPPAUS

Liikenne- ja viestintäministeriön viestintäjohtaja Susanna Niinivaara, missä ovat loput videot?

– Kaikki jaksot on tehty ja ne loput jaksot ovat meillä sisäisen viestinnän käytössä. Niitä ei käytetä ulkoisessa viestinnässä.

Mutta viime syksynä puhuttiin kymmenestä videosta.

– Joo, se on totta. Myrsky, joka näistä videoista syntyi, oli melkoinen. Ihmiset tykkäsivät niistä, mutta ne aiheuttivat selkeästi myös paljon pahaa mieltä.

Niinivaaran mukaan videoiden tarkoituksena oli ”levittää hyvää mieltä ja tietoa meidän infrasta”.

– Katsoin, että keskustelun jälkeen, joka oli siis myrskyisä, riskit sille, että se aiheuttaisi lisää pahaa mieltä, oli suurempi kuin se, että se levittäisi tietoa ja hyvää mieltä. Sen takia päädyin tällaiseen ratkaisuun.

Eli käytännössä veditte loput videot pois?

– Niitä ei ole julkaistu ulkoisessa viestinnässä. Kaikki videot on tehty. Olen tosi iloinen, että Kaarina Hazard ja Mikko Roiha tekivät ne videot, mutta mä päädyin siihen, että loput videot, joita ei julkaistu ulkoisessa viestinnässä, niin me käytämme niitä sisäisessä viestinnässä.

Juttu jatkuu kuvan jälkeen.

Hazardin ja Roihan videot ovat keränneet Youtubessa varsin vaatimattoman yleisön. KUVAKAAPPAUS

Olisiko minun mahdollista nähdä näitä videoita?

– Ei. Ne on meillä sisäisessä viestinnässä.

Liikenne- ja viestintäministeriö on kuitenkin maksanut videoista 50 000 euroa?

– Kyllä. Sopimus on pidetty puolin ja toisin. Mutta sitten tehtiin tällainen päätös noin kuukausi sitten.

– Yritin kevään ja kesän aikana etsiä niille sellaista sopivaa hetkeä, jolloin niitä olisi ollut kiva näyttää, mutta en sellaista löytänyt. Sitten päädyttiin tähän ratkaisuun.

Ymmärsinkö oikein, että kieltäydytte toimittamasta videoita minulle?

– No, ne on meillä sisäisen viestinnän käytössä. Niitä ei ole ulkoiseen viestintään...

Haluaisin kovasti nähdä kyseiset videot.

– Niitä ei ole tarkoitettu ulkoiseen viestintään.

Iltalehti on lähettänyt liikenne- ja viestintäministeriöön virallisen asiakirjapyynnön, jossa lehti pyytää julkaisematta jääneitä videoita nähtäväksi.